同楊方士弭楫圓潭漩因賦詩即事
作者：劉弇
朝代：宋

paragraphs: 媼神臂陰關，一水下辰卯。
青玉走萬岑，收來不容稍。
盪爲無涯津，谽谺究深窅。
誰乎張嚵咽，吞嚼爭一飽。
復疑刺秦魄，環柱怒方拗。
直前孰長驅，橫騖孰侵鈔。
或來浩無旁，或去削如剽。
長年雷車轟，盡心轉蓬掃。
舂容送日月，汩𣹜亂昏曉。
老蛟非無須，一掬擅囷窌。
鯿魴雜鰍鰕，嬉沫佐陰傲。
翩彼晉高真，羽駕殄遺狡。
直下錮三泉，所補决非小。
今無垂涎憂，過者色猶愀。
蒼波耆舊空，斷石風烟老。
琳宮跨崚嶒，像設儼緗縹。
爾來南北帆，坐閱幾飛鳥。
我作六月游，未覺煩暑到。
撫舊感徂遷，商功愧論報。
方寸洗濯心，得君此同調。